دابا وحدة محامية قارية وواعية ومازال كتعتابر راجلها معندو عقل وغير شاد حجرو وكيدور حتى صيداتو وحدة لي بالضرورة راها باغية حيت قبلات تدير معاه علاقة، أما هو مسكين غير جارينو فهاد لافير، وملي كيكون غادي للخدمة شوف يا يوصل يا الى لقى شي وحدة فالطريق راه تقدر تاخدو معاها تدير معاه كرش بالزربة وتطلقوا، الى كانو القاريات والواعيات والعيالات لي فاهمين القانون وفاهمين الحياة إذن كيفاش غادي تكون كتفكر المرأة الأمية البسيطة في حالة تعرضات للخيانة من طرف زوجها، كيفاش هاد العقلية ديال الراجل غير مسؤول على حجرو كاينة حتى عند القاريات، كيفاش في اليفن وعشرين ومن بعد نضالات طويلة وقاصحة ديال العيالات في العالم من أجل الحقوق ديالهم والمساواة، باقي يمكن تسمع مرأة محامية كتدافع على راجلها لي قلل من إحترامها وخانها مع وحدة عندو معاها التصاور كثر من تصاور محمد الخامس ملي رجع من المنفى، ومع ذلك تقدر تدافع عليه بلغة قانونية وتقوليك راه من خلال كثرة الصور والأوضاع الحميمية للطرفين أثناء إلتقاط هاد الصور باين أن راجلها تنصب عليه وتحاك ضده مؤامرة من وحدة عندها سوابق فهادشي. تقول الستاتية في أحد خالداتها وعلى مايبدو هادشي لي واقع فقضية محامي الدار البيضاء، السيد ربط علاقة مع السيدة وخطبها حسب الصور وكانوا عايشين بجوج سمن على عسل، وكيف قالت الزوجة أنها عندها لخبار لهادشي سنوات هادي ومع ذلك كانت كالسة كتسنى، حتى قادات ليهم الشغل يتشدو بجوج وستاغلات ثغرة قانونية ديال القرون الوسطى وخرجات راجلها بتنازل وسيفطات الغريمة للحبسـ والراجل هنا فهاد القضية وحسب الزوجة واخا محامي ونافذ إلا أنه لا حول له ولا قوة أمام الزين الحريزي، وأنه كان ضحية للإبتزاز وبقا كيصرف وياكل فالحلوة بلا خاطرو مسكين كانت كتدوز ليه بزز، وطبعا بالتدخل من الزوجة قدرات تخلصو من قبضة هاد عصابة الحب، وسيفطات الغريمة فين تستاهل. صعيب وحشومة أنه تشوف مرأة محامية تسيئ للمرأة وتبرئ ذمة الرجل من فعل الخيانة، بحال الى العلاقات الرضائية مسؤولة عليهم غير المرة أما الراجل لا حول له ولا قوة يساق كالنعجة الى الباطوار، وحتى صفة العهر هي بالضرورة تستحقها غير المرأة لي تقبل تدير علاقة مع راجل خارج إطار الزواج، أما الراجل فمسكين لا قدرة له على مقاومة الغواية لذا لا يتردد في الإرتماء فيها فين مالقاها، هاد العقلية من المفروض أنها ماتكونش عند العيالات القاريات المستقلات، الخيانة هي قلة إحترام من طرف للآخر، وعادي أن المرأة أو الرجل يسمحو للشريك ديالهم كيف ماعادي أنه مايسمحوش أو ينتاقمو، ولكن لي ماشي عادي هو يتعتابر الراجل غير ضحية والمرأة هي العاهرة والباغية هادشي لي حشومة وعيب وعار على مرأة قارية أنها تقولوا. 
دابا وحدة محامية قارية وواعية ومازال كتعتابر راجلها معندو عقل وغير شاد حجرو وكيدور حتى صيداتو وحدة لي بالضرورة راها باغية حيت قبلات تدير معاه علاقة